MTV-teatteri

MTV-teatteri oli Oy Mainos-TV-Reklam Ab:n vuonna 1965 perustama teatteritoimitus,MTV:n historian virstanpylväitä , MTV. Viitattu 27.10.2014. joka tuotti suomalaisia televisionäytelmiä ja -sarjoja lähetettäväksi Mainos-TV:n ohjelmistossa. 1990-luvun lopulla yhtiön fiktiotuotanto tapahtui erillisessä MTV Draama Oy:ssä, kunnes se myytiin Jarowskijlle vuonna 2000.

Mainostelevisioteatteri perustettiin elokuussa 1965 johtajanaan Ville Salminen ja ohjaajina Kaarlo Hiltunen, Veikko Kerttula, Ritva Nuutinen ja Pauli Virtanen. Dramaturgina toimi Eija-Elina Bergholm, ja ensimmäisiä näyttelijöitä olivat Ossi Elstelä, Kerttu Krohn, Martti Kuisma, Rolf Labbart, Pekka Laiho, Esko Mattila, Saara Pakkasvirta, Arja Pessa, Katriina Rinne, Sylva Rossi, Ville-Veikko Salminen ja Anita Sohlberg.

MTV:n teatteriohjelmistoa esitettiin Aitiopaikka- ja Teatterituokio-nimisillä ohjelmapaikoilla. Elokuvatietokanta Elonet sisältää 151 Aitiopaikka-nimellä ja 62 Teatterituokio-nimellä lähetettyä MTV:n draamatuotantoa vuosilta 1962–1982. Alkuvuosina MTV-teatterin tuotanto painottui Yleisradion Televisioteatterin tavoin kansainvälisiin klassikkoteksteihin, kuten Woyzeck (1965) ja tv-sarja Kunnon sotamies Svejkin seikkailuja (1967). 1960-luvun lopun suosituimpia tuotantoja oli syksyllä 1969 ensiesitetty viisiosainen jännityssarja Pidättekö ostereista.Pidättekö ostereista -sarja , Yle Vintti 2.3.2009. Viitattu 27.10.2014.

MTV-teatteri vähensi kiinnitettyjen näyttelijöidensä määrää 1960-luvun lopulla, kunnes viimeisetkin kuusi näyttelijää sanottiin irti lokakuussa 1970. He olivat Asta Backman, Martti Kuisma, Pertti Melasniemi, Saara Pakkasvirta, Katriina Rinne ja Sylva Rossi. Tuolloin toimitusjohtaja Pentti Hanski sanoi, ettei oma teatteri ole tavoittanut suunniteltua toiminnan laajuutta, vaan sen näyttelijät ovat työllistyneet 90-prosenttisesti muualla.

1970-luvulla MTV-teatteri teki aikakaudelle tyypillistä yhteiskunnallista draamaa, kuten Takiaispallo (1970), Mummoni ja Mannerheim (1971), Se tavallinen tarina (1972), Simpauttaja (1975) ja Hänen olivat linnut (1976).Draamaa-jakson näytteet , Muistikuvaputki, Yle Vintti. Viitattu 27.10.2014. MTV tuotti myös näyteltyjä lastensarjoja, kuten Lehtori M (1972), jonka pääosaa, lehtori Musaa, esitti Lasse Mårtenson.. Viitattu 28.10.2014. Ismo Sajakorpi käsikirjoitti ja ohjasi MTV:lle monen mieleen jääneitä jännityssarjoja kuten Soittorasia (1974) ja Painajainen (1988).Soittorasia aiheutti trauman , Helsingin Sanomat 19.4.2014. Viitattu 28.10.2014.Ismo Sajakorpi -kokoelma: Soittorasia ja Painajainen , Levykauppa Äx. Viitattu 28.10.2014. MTV:n perhetoimitus tuotti faktaa ja fiktiota yhdisteleviä yhteiskunnallisia dokudraamasarjoja kuten Sosiaalityöntekijä Virtanen (1976). Näistä monissa käsikirjoittajana toimi Aira Ruishalme.

1980- ja 1990-luvuilla MTV:n draamatuotanto alkoi olla entistä viihteellisempää ja sarjapainotteisempaa. 1980-luvulla syntyivät muun muassa Veikko Huovisen teksteihin perustuvat minisarjat Hamsterit (1982), Lyhyitä erikoisia (1985) ja Lentsu (1990) sekä Neil Hardwickin käsikirjoittama ja ohjaama jännityssarja Musta tuntuu (1985). 

1980-luvun lopun Vihreän kullan maa tavoitteli Dallasin ja Dynastian melodramaattista tyyliä.Suomi-draamaa: Vihreän kullan maa ja Omenankukissa lunta , Muistikuvaputki, Yle Vintti 18.02.2008. Viitattu 27.10.2014. 1990-luvun suosikkisarjoja olivat Ruusun aika (1990–1991) ja Puhtaat valkeat lakanat (1993–1994). Vuosituhannen vaihteeseen tultaessa MTV:n oma teatterituotanto ajettiin alas ja draamatuotannot alettiin tilata ulkopuolisilta tuotantoyhtiöiltä, kuten Pearson Televisionin kanssa vuonna 1999 aloitettu saippuasarja Salatut elämät. MTV-teatterin toimintaa jatkanut MTV Draama Oy myytiin Jarowskijlle vuonna 2000.MTV Oy myy draamatuotantonsa , Alma Media Pörssitiedote 29.9.2000, viitattu 26.3.2015.

MTV-teatterin vakituisia näyttelijöitä olivat muiden muassa Katriina Rinne (1965–1990), Veikko Honkanen (1965–1986), Martti Kuisma (1965–1979), Ville-Veikko Salminen (1965–1979), Saara Pakkasvirta (1965–1973), Arja Pessa (1965–1979), Asta Backman (1968–1979) ja Hannu Huuska (1974–1989).
MTV:n draama- ja komediatuotantoa on julkaistu dvd-tallenteina sarjassa Suomiviihteen klassikot.Suomiviihteen klassikot , Elokuvauutiset 4.5.2014. Viitattu 27.10.2014.

Lähteet

Aiheesta muualla

Luokka:Suomen teatterit
Luokka:MTV